**Formandsberetning for året 2022**

Det blev et spejderår, hvor coronagrebet endelig blev sluppet i de første måneder af året – og de modigste tog afsted på nok det hårdeste og vådeste Alligatorløb i mands minde – Godt gået!

Alle grene kunne igen mødes, ture kunne afholdes, Skt. Hans blev fejret og der stod SL 2022 på planen for sommerlejren. Endnu en fantastisk flot tværkorpslig lejr og denne gang på Sjælland, nærmere bestemt Hedeland. Ikke den bedste jordbund at arbejde med – men Erik Ejegods lejr stod skarpt og der masser af smil og aktivitet hos alle – og en masse rafter til gruppen bagefter. Tak for indsatsen!

En stor tak til alle ledere, der gjorde lejrene mulige – mikro holdt egen planlagt lejr; tænk alle de oplevelser og minder I har været med til at plante i Erik Ejegods spejdere 😊

Det var også året, hvor Erik Ejegod Gruppe havde 40 års jubilæum, som fejredes i kombination med oprykningsdagen. Det var dejligt at mærke spejderånden og fællesskabet – både hos nye og gamle spejdere, nuværende ledere og nogle af de gamle som kiggede forbi, flot mindeværdig tale fra vores DC’er og fine gaver fra nær og fjern. Og selvfølgelig en stor tak til vores egen Gjæster Giruhu Klan, som havde inviteret Knud Rasmussen til Pindturnering 😊

Man kan ikke forfatte en beretning uden at skue lidt udover maxi-muggen - og 2022 blev også året, hvor Europa ramtes af krig og dermed også uro, energikrise, inflation og en lidt mindre forudsigelig verden omkring os. Og vi skal ikke være blinde for, at stigende elpriser og inflation og besparelser ikke også vil have indflydelse på foreningslivet, så det er vigtigt at være synlige og vise flaget, så Erik Ejegod fortsat kan eksistere.

Derfor var det også fantastisk at se, at Erik Ejegod Gruppe fik foreningsprisen i 2022 – og jeg tilslutter mig ordene fra vores hjemmeside:

*”Med slet skjult stolthed modtag vi i dag Fritidsprisen i Frederikssund Kommune. At være spejder er ikke en tilskuersport, og vi opnår hverken rekorder eller udvikler fremtidens sportstalenter. Vi er derfor ekstra beærede over at vi er blevet anerkendt for vores fælles spejderarbejde!”*

Jeg tror på, at spejderånden og spejderarbejdet er endnu mere vigtigt i disse uforudsigelige og urolige tider - og det glæder mig at vide, at der hver ugedag og utallige weekender, bliver holdt spejdermøder, planlagt lejre, ture og løb, bliver lavet bål, taget mærker, bygget pioner, sovet ude, hygget og sunget ved lejrbål; alt sammen aktiviteter, der styrker fællesskabet og samarbejdet på tværs af aldre og forudsætninger, baggrunde og meninger.

Der findes en gammel anbefaling i DDS, der hedder 6-årsreglen – og den handler om, at man skal overveje, at give stafetten videre på de ledende poster efter ca. 6 år. Jeg tiltrådte som formand i Erik Ejegod i 2015 – og da jeg er på valg her i 2023, har jeg besluttet at selvsamme regel også skal gælde for mig, så jeg genopstiller ikke denne gang. Det er tid til, at nye kræfter skal til, som kan tage Erik Ejegod Gruppe videre mod de 50 år 😊

Jeg vil en sidste gang lade Spejderloven stå her til sidst for altid at huske, hvilke værdier spejderbevægelsen og dermed også Erik Ejegod Gruppe er bygget på.

Den, der er med i spejdernes fællesskab, gør sit bedste for:

at finde sin egen tro og have respekt for andres

at værne om naturen

at være en god kammerat

at være hensynsfuld og hjælpe andre

at være til at stole på

at høre andres meninger og danne sine egne

at tage medansvar i familie og samfund

Tak til alle for et godt spejderår i 2022 – og tak for kampen

Malene Ulleriks Nielsen

Formand